‘TFD’ยันยังโตดีเหมราชรุกโรงงาน
TFD ลั่นธุรกิจโตตามแผน เดินหน้าขายโรงงานเข้ากองทุนลุยพัฒนานิคม รับลูกค้าญี่ปุ่น HEMRAJ รุกโรงงาน
29 ต.ค. 2565

TFD ลั่นธุรกิจโตตามแผน เดินหน้าขายโรงงานเข้ากองทุนลุยพัฒนานิคม รับลูกค้าญี่ปุ่น HEMRAJ รุกโรงงาน
นายอภิชัย เตชะอุบล ประธานเจ้าหน้าที่บริหาร บริษัท ไทยพัฒนาโรงงานอุตสาหกรรม (TFD) เปิดเผยว่า แผนดำเนินธุรกิจของบริษัทยังคงเดินหน้าตามเป้าหมายที่วางไว้ ไม่มีอะไรเปลี่ยนแปลง ซึ่งตอนนี้ได้ยื่นแบบแสดงรายการข้อมูล (ไฟลิ่ง) ในการจัดตั้งกองทุนอสังหาริมทรัพย์ด้วยการขายโรงงานสำเร็จรูปเข้ากองทุนมูลค่า 750 ล้านบาทแล้ว คาดว่าจะเสร็จสิ้นในเดือน ส.ค.นี้ ซึ่งจะมีกำไรพิเศษเกิดขึ้นประมาณ 350 ล้านบาท และในช่วงปลายไตรมาส 4 ต่อเนื่องไตรมาสแรกปีหน้าก็จะขายโรงงานสำเร็จรูปเข้ากองทุนอีก 7 หมื่นตารางเมตร
สำหรับในส่วนของการพัฒนาพื้นที่นิคมเฟส 2 จำนวน 1,200 ไร่ เพื่อรองรับลูกค้าต่างประเทศ โดยเฉพาะญี่ปุ่นที่ย้ายฐานการผลิตมาไทยมากขึ้นหลังมีความขัดแย้งกับจีน ซึ่งขณะนี้รอผลศึกษาด้านสิ่งแวดล้อมอยู่ คาดว่าไม่น่าจะมีปัญหาเพราะที่ดินอยู่ในเขตพื้นที่อุตสาหกรรมอยู่แล้ว
นอกจากนี้ บริษัทจะมีรายได้จากการรับรู้ในโครงการคอนโดมิเนียม สุขุมวิท 15 มูลค่า 3,300 ล้านบาท ซึ่งขณะนี้มีความคืบหน้าในการขายแล้ว 70% คาดว่าไตรมาส 3 นี้จะเริ่มโอนได้แล้ว และจะรับรู้รายได้ในปีนี้ประมาณ 1,400 ล้านบาท ส่วนที่เหลือจะรับรู้ในปีหน้า
“ปีนี้รายได้จะโตดีกว่าปีที่ผ่านมาแน่นอน และเชื่อว่ายังโตตามเป้าหมายที่วางไว้ว่าจะโต 20-30% และนับตั้งแต่ปีนี้เป็นต้นไปรายได้ของบริษัทจะเติบโตแบบมีเสถียรภาพ ไม่วูบวาบเหมือนอดีต เพราะบริษัทพัฒนาที่ดินเองจากก่อนหน้าจะซื้อของคนอื่น” ประธานเจ้าหน้าที่บริหาร กล่าว
นายอภิชัย กล่าวถึงราคาหุ้นที่ปรับตัวลงมาซื้อขายต่ำกว่า 10 บาท ซึ่งถือว่าต่ำกว่าพื้นฐานธุรกิจ แต่ยืนยันว่าธุรกิจยังมั่นคงและเติบโตดี ส่วนตัวก็ได้เข้าไปซื้อหุ้นบริษัทกว่า 1.9 ล้านหุ้น เพราะมั่นใจในธุรกิจและเห็นว่าราคาหุ้นปรับตัวลดลงต่ำกว่าพื้นฐาน
ด้านนายเดวิด นาร์โดน กรรมการผู้จัดการ บริษัท เหมราชพัฒนาที่ดิน (HEMRAJ) กล่าวว่า การพัฒนาพื้นที่โรงงานสำเร็จรูปเพื่อเช่าของบริษัทมีความคืบหน้าอย่างต่อเนื่อง โดยครึ่งปีแรกมีพื้นที่โรงงานสำเร็จรูป 2.6 แสนตารางเมตร เพิ่มขึ้น 24,547 ตารางเมตร หรือ 10% จากยอดสะสมเมื่อสิ้นปี 2555 และสิ้นปีนี้คาดว่าในส่วนของโรงงานสำเร็จรูปจะเพิ่มขึ้นเป็น 1.2 แสนตารางเมตร
สำหรับโครงการโรงไฟฟ้าเก็คโค่วัน โครงการโรงไฟฟ้าอิสระกำลังการผลิต 660 เมกะวัตต์ ได้เสร็จสิ้นการซ่อมบำรุงตามแผนงานเป็นเวลา 7 สัปดาห์ เมื่อวันที่ 7 ก.ค. 2556 และในขณะนี้ได้เริ่มดำเนินการผลิตกระแสไฟฟ้าเข้าสู่ระบบตามปกติแล้ว นอกจากนี้โรงไฟฟ้าขนาดเล็ก 126 เมกะวัตต์ (SPP) โครงการแรกที่เหมราชฯ ร่วมมือกับกัลฟ์ เจพี ได้เริ่มดำเนินการผลิตแล้วเมื่อเดือน พ.ค. 2556